Neuze e komañse filaj Nendeleg ; ur filaj dishañval doc'h ar re arall dre ma  ne veze ket c'hoariet kartoù na brochennet, na gwriziet. Dishañval ivez dre ma veze berr evit ar re a oa o soñj kemer penn hent ar vourc'h da vonet da welet c'hoari pezh 'barzh ar patro, ha da vonet da overenn hanternoz goude. Savet e veze ar gouloù el lamp, bevet ul lamp oc'hpenn er penn arall - Soñjit 'ta ! Div lamp alumet àr-un-dro ha tan flamm àr an oaled ! Ur gwir palez ! Lakaet e veze ul lien gwenn àr benn an daol hag àrnezhañ ar bara-mel, ar bara-d'ar-laezh, ar bara Nedeleg. Ha peb unan da dostaat, da  droc'hiñ pep a chantellenn gaer, d'he lakaat doc'h penn ur fourchetenn ha d'he zostaat d'an tan da graziñ. Hag amannenn é teuziñ a droc'had àr ar bara krazet, é tiveriñ dre doulloù er mirvig… Den ebet na rebreche deoc'h monet re zon get ho kountell en tamm amannenn. Den ebet !  Nedeleg e oa, setu.